《早游宝月台望七星岩》
清代·张岳崧

侵晨发城隈，篮舆陟曾阜。朝曦散乌雀，澹霞薄林薮。

依冈一再散，俯池六九亩。密林映石发，澌流涩溪口。

延台循旧术，瞩壁削新剖。阡旭荡平旷，岩云郁昏黝。

青碧嵌巉岩，梵宇杂户牖。于外宫厜㕒，叠复骈指拇。

造物工雕锼，登临得幽眑。归途发遐心，愿从烟霞叟。

作者简介：（1773—1842）广东定安人，字子骏，一字翰山，号指山。嘉庆十四年进士，累官湖北布政使，护理巡抚。工书，当时碑版出其手者甚多。有《筠心草堂集》。